ऑस्ट्रेलिया मजबूत स्थिति में, बारिश बनी बाधा  
ऑस्ट्रेलिया ने दूसरे टेस्ट मैच के तीसरे दिन अपनी पहली पारी में सात विकेट पर 411 रन बनाकर श्रीलंका पर 237 रनों की बढ़त हासिल कर ली है।
ऑस्ट्रेलियाई क्रिकेट टीम ने पालेकेले अंतरराष्ट्रीय स्टेडियम में जारी दूसरे टेस्ट मैच के तीसरे दिन शनिवार को अपनी पहली पारी में सात विकेट पर 411 रन बनाकर मेजबान श्रीलंका पर 237 रनों की बढ़त हासिल कर ली है। बारिश के कारण तीसरे दिन केवल 42 ओवरों का खेल सम्भव हो सका।  ऑस्ट्रेलिया को मजबूत स्थिति में पहुंचाने का श्रेय अपना पहला टेस्ट मैच खेल रहे शॉन मार्श (141) और अनुभवी माइकल हसी (142) की शानदार शतकीय पारियों को जाता है। हसी ने अपने करियर का 14वां शतक लगाया।  बारिश के कारण खेल रोके जाने तक उस्मान ख्बाजा 13 रन बनाकर विकेट पर थे जबकि रेयान हैरिस ने नौ रन बनाए थे। लम्बे समय तक इंतजार करने के बाद अम्पायरों ने आखिरकार इसी योग पर तीसरे दिन का खेल खत्म करने की घोषणा की।   ऑस्ट्रेलिया ने अब तक कुल 132 ओवर बल्लेबाजी की है। श्रीलंकाई टीम मैच के पहले दिन गुरुवार को अपनी पहली पारी में महज 174 रन बना सकी थी।  दूसरे दिन का खेल खत्म होने तक आस्ट्रेलिया ने 91.3 ओवरों की बल्लेबाजी के दौरान तीन विकेट के नुकसान पर 264 रन बनाए थे। दूसरे दिन का खेल भी खराब रोशनी के कारण 21 ओवर पहले ही समाप्त कर दिया गया था।   मार्श 87 और हसी 76 रनों पर नाबाद लौटे थे। तीसरे दिन की शुरुआत के बाद सबसे पहले हसी ने शतक पूरा किया। हसी ने इसके लिए 193 गेंदों का सामना किया लेकिन मार्श अपने करियर के पहले शतक को लेकर थोड़े सावधान दिखे। मार्श ने 234 गेंदों पर अपना पहला शतक पूरा किया।   तीसरे दिन सबसे पहले हसी आउट हुए। दोनों बल्लेबाजों ने चौथे विकेट के लिए 258 रनों की साझेदारी की। हसी ने अपनी 244 गेंदों की पारी में 16 चौके लगाए। उनका विकेट थिलन समरवीरा ने लिया।  हसी के आउट होने के बाद मार्श भी अपना संयम खो बैठे। वह 391 रन के कुल योग पर सुरंग लोकमल की गेंद पर कुमार संगकारा के हाथों लपके गए। मार्श ने 315 गेंदों पर 18 चौके लगाए।   इसके बाद ऑस्ट्रेलिया ने विकेटकीपर बल्लेबाज ब्रैड हेडिन (1) और मिशेल जानसन (0) के विकेट जल्दी-जल्दी गंवा दिए। स्पिनर सूरज रणदीव ने तीन और लोकमल ने दो विकेट लिए हैं।  तीन मैचों की टेस्ट श्रृंखला में मेहमान टीम 1-0 से आगे चल रही है। उसने गॉल में खेला गया पहला टेस्ट मैच 125 रनों के अंतर से जीता था।